《折杨柳七首（第一、二、四首一作王贞白诗）》
唐代·段成式

枝枝交影锁长门，嫩色曾沾雨露恩。

凤辇不来春欲尽，空留莺露到黄昏。

水殿年年占早芳，柔条偏惹御炉香。

而今万乘多巡狩，辇路无阴绿草长。

玉楼烟薄不胜芳，金屋寒轻翠带长。

公子骅骝往何处，绿阴堪系紫游缰。

嫩叶初齐不耐寒，风和时拂玉栏干。

君王去日曾攀折，泣雨伤春翠黛残。

微黄才绽未成阴，绣户珠帘相映深。

长恨早梅无赖极，先将春色出前林。

隋家堤上已成尘，汉将营边不复春。

只向江南并塞北，酒旗相伴惹行人。

陌上河边千万枝，怕寒愁雨尽低垂。

黄金穟短人多折，已恨东风不展眉。

作者简介：段成式（803-863），字柯古。晚唐邹平人，唐代著名志怪小说家，约生于唐德宗贞元十九年（公元803年），卒于懿宗咸通四年（公元863年），其父段文昌，曾任宰相，封邹平郡公，工诗，有文名。在诗坛上，他与李商隐、温庭筠齐名。段成式信佛读经，饮酒赋诗唱和，以解其忧，诗中多流露出超脱世俗的消极情绪。